Leopoldo Calvo-Sotelo

Leopoldo Calvo-Sotelo Bustelo (Madril, Espainia, 1926ko apirilaren 14a - Pozuelo de Alarcón, Espainia, 2008ko maiatzaren 3a) politikari espainiarra eta gobernu burua.

Bideetako ingeniaritza ikasi zuen eta 1967 eta 1981 artean hainbat kargu publikoz arduratu zen, tartean RENFE enpresaren presidentea izan zela. 1971tik 1975era bitartean Gorteetako prokuradore izan zen, eta Franco hil ondoren Merkataritza ministro (1975eko abendutik 1976ko uztailera), Arias Navarroren gobernuan, eta Herrilan ministro Adolfo Suárezen agindupean (1976-1977). 1977ko ekainaren 15eko hauteskundeetan Unión de Centro Democrático (UCD) alderdiko diputatu hautatu zuten, Madrilen eta alderdi horretako bozeramailea izan zen Kongresuan. 1981an, Adolfo Suarezek bere kargua utzi ondoren UCDren bigarren gobernu buru izendatu zuten, hauteskunderik gabe. Inbestidura bozketan, otsailaren 23an Antonio Tejeroren estatu kolpe saioa gertatu zen.

Handik bi egunera, Calvo-Sotelok botoen gehiengoa lortu eta presidentzia bereganatu zuen. Haren agintaldiaren erabakirik aipagarrienetakoa Espainia NATO erakundean sartzea izan zen. 1982ko abuztuan gobernua desegin eta hauteskundeak aurreratu zituen. Urte bereko urriaren 28an egin ziren, eta aise irabazi zituen PSOEk. UCDk oso porrot handia izan zuen. 1984an Europako Kontseiluko Asanblea Parlamentarioaren kide hautatu zuten, eta Europako Parlamentukoa 1986an. Urte horretan politikagintza utzi zuen, Estatu Kontseiluko ekonomia kide iraunkor gisa segitu bazuen ere.

 Erreferentziak 

Kategoria:Madrilgo politikariak
Kategoria:Espainiako gobernuburuak
Kategoria:Espainiako diputatuak I. legegintzaldian
Kategoria:Eurodiputatuak
Kategoria:Espainiako ministroak
Kategoria:Espainiako handikiak
Kategoria:Madrildarrak